Komisijos reglamentas (EEB) Nr. 2077/85
1985 m. liepos 25 d.
nustatantis išsamias konservuotų ananasų gamybai teikiamos paramos sistemos taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1977 m. kovo 14 d. Tarybos reglamentą (EEB) Nr. 525/77, nustatantį konservuotų ananasų gamybai teikiamos paramos sistemą [1] su paskutiniais pakeitimais, padarytais Reglamentu (EEB) Nr. 1699/85 [2], ypač į jo 8 straipsnį,
kadangi 1984 m. birželio 5 d. Komisijos reglamente (EEB) Nr. 1599/84 [3] su paskutiniais pakeitimais, padarytais Reglamentu (EEB) Nr. 1455/85 [4], yra nustatytos išsamios tam tikrų produktų, gaminamų iš vaisių ir daržovių, gamybai teikiamos paramos sistemos taikymo taisyklės; kadangi šiame reglamente nustatytos teisingą paramos gamybai sistemos taikymą užtikrinančios priemonės turėtų būti, kiek įmanoma, taikomos ir konservuotiems ananasams; kadangi šios priemonės turėtų būti vykdomos siekiant panaikinti dviejų paramos sistemų skirtumus;
kadangi parama konservuotų ananasų gamybai gali būti mokama avansu; kadangi reikėtų nurodyti tokio mokėjimo tvarką;
kadangi Vaisių ir daržovių gaminių verslo vadybos komitetas nepateikė savo nuomonės per jo pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
1. Taikant Reglamente (EEB) Nr. 525/77 numatytą paramos gamybai sistemą, "konservuoti ananasai" - tai ananasai arba jų gabalėliai, be žievės ir šerdies, termiškai apdoroti, sudėti į sandarias dėžutes ir iki viršaus užpilti cukraus sirupu, kuriame esantis cukraus kiekis, kaip nustatyta po homogenizacijos, sudaro ne mažiau kaip 14 % masės, klasifikuojami Bendrojo muitų tarifo 20.06 B II a) 5 arba 20.06 B II b) 5 subpozicijose.
2. Be šio reglamento nuostatų, paramos konservuotų ananasų gamybai teikimui dar taikomi Reglamento (EEB) Nr. 1599/84 2, 3, 5, 6, 8-10 straipsniai, 11 straipsnio 1 dalis, 12, 13 ir 14 straipsniai.
2 straipsnis
Paramą gamybai norintys gauti perdirbėjai kasmet ne vėliau kaip iki kovo 15 d. praneša valstybės narės paskirtai agentūrai apie tų metų kovo 1 d. turimas konservuotų ananasų atsargas.
3 straipsnis
Perdirbėjai kasmet pateikia dvi paraiškas paramai gauti:
a) pirmąją - dėl konservuotų ananasų, pagamintų iš pirmojo prekybos metų derliaus;
b) antrąją - dėl konservuotų ananasų, pagamintų iš antrojo prekybos metų derliaus.
Pirmoji paraiška paramai gauti pateikiama ne vėliau kaip iki einamųjų prekybos metų sausio 31 d., antroji - ne vėliau kaip iki kitų prekybos metų birželio 30 d.
4 straipsnis
1. Paramos gamybai avansas perdirbėjo prašymu išmokamas kompetentingai institucijai gavus perdirbimo sutarties kopiją ir kai jai buvo pateiktas prašyto avanso sumos, padidintos 10 %, dydžio užstatas.
2. Paraiškoje 1 dalyje minėtam avansui gauti nurodoma bent jau ši informacija:
a) pareiškėjo pavadinimas ir adresas;
b) sudarytose perdirbimo sutartyse nurodytas ananasų kiekis;
c) konservuotų ananasų kiekis, pagamintas arba pagamintinas iš b punkte minėtose perdirbimo sutartyse nurodyto kiekio.
3. Avansas negali sudaryti daugiau kaip 80 % paramos, kurią galima suteikti šio straipsnio 2 dalies c punkte nurodytiems kiekiams.
4. Užstatas pareiškėjo pasirinkimu gali būti arba piniginis įnašas, arba valstybės narės, kurios prašoma avanso, nustatytus reikalavimus atitinkančios institucijos išduotos garantijos.
5 straipsnis
1. 4 straipsnyje minėtas užstatas grąžinamas vos tik atitinkamos valstybės narės kompetentingos institucijos pripažįsta teisę į paramą, ne mažesnio kaip 4 straipsnio 2 dalyje minėtoje paraiškoje nurodyto konservuotų ananasų kiekio atžvilgiu.
2. Jei paramos suteikimo sąlygų nesilaikoma, avansas už atitinkamą kiekį, prie jo pridėjus 10 %, turi būti grąžinamas. Jei ši suma negrąžinama, paimama grąžintinai sumai lygi užstato dalis.
6 straipsnis
Kiekviena valstybė narė Komisijai praneša:
1. Kasmet, ne vėliau kaip iki balandžio 1 d.:
a) apie einamaisiais prekybos metais pagamintą arba numatomą pagaminti konservuotų ananasų kiekį, išreikštą neto mase;
b) a punkte nurodytiems produktams perdirbti sunaudotų arba sunaudotinų žaliavų kiekį;
c) tų metų kovo 1 d. turimą konservuotų ananasų atsargų kiekį, išreikštą neto mase.
2. Kasmet, ne vėliau kaip iki spalio 1 d.:
a) apie ankstesniais prekybos metais pagamintą arba numatomą pagaminti konservuotų ananasų kiekį, išreikštą neto mase;
b) a punkte nurodytiems produktams perdirbti sunaudotų žaliavų kiekį.
7 straipsnis
Šiuo dokumentu panaikinamas 1976 m. liepos 5 d. Komisijos reglamentas (EEB) Nr. 1627/76, nustatantis išsamias paramos konservuotų ananasų gamybai teikimo priemonių taikymo taisykles [5], su paskutiniais pakeitimais, padarytais Reglamentu (EEB) Nr. 1965/79 [6].
8 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1985 m. birželio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1985 m. liepos 25 d.